Met heimwee dink jy aan hoe jy sonder ŉ masker in ŉ koffiewinkel gesit en kuier het met jou vriendin, sonder die reuk van handreiniger wat om julle hang en hoe jy nie vir een oomblik geskroom het om aan jou gesig te vat nie! Genugtig, jy droom selfs in die aand hoe jy lofprysing doen in die kerk!
Maar vanoggend lees ek die mooiste liefdesbrief in Jesaja 43. Dit begin met hoe baie God vir ons, sy kinders omgee. Dat ons syne is en aan Hom behoort, en dat Hy ons sal beskerm wanneer ons deur riviere moet swem, sodat die water ons nie wegspoel nie. Hy belowe dat wanneer ons deur vuur gaan, dit ons nie sal skroei nie en dat die vlamme ons nie sal brand nie.
Later in die hoofstuk herinner hy ons aan die verlede. Aan hoe getrou Hy was om ŉ pad deur die see oop te maak vir die Israeliete en hoe Hy hulle vyande verslaan het, sonder ŉ oorlog, en hoe hulle nie weer kon opstaan nadat hulle met ons lewende God kennis gemaak het nie.
En dan, my gunsteling-deel vanaf vers 18: “Moenie net aan die vroeëre dinge dink en by die verlede stilstaan nie. Kyk Ek gaan iets nuuts doen, dit staan op die punt om te gebeur, julle kan dit al sien kom; Ek maak in die woestyn ŉ pad, Ek laat in die droë wêreld riviere ontspring. Die wilde diere sal My vereer, die jakkalse en die volstruise, omdat Ek water gee in die woestyn, riviere in die droë wêreld om my volk, my uitverkore volk, se dors te les.”
Amen! Amen! Amen! Ja, absoluut, God se woord maak my kinderlik opgewonde en dit laat my hart bokspring van vreugde en afwagting. Ek glo ook Hy sal ons vyande verslaan sonder ‘n oorlog. Ons moet vir hulle bid en Hom vra en vertrou en Hom altyd dank, in goeie en slegte tye, vir wat Hy alles vir ons doen en ons moet volhard in die geloof en God in gehoorsaamheid dien. Dankie Here!